Fimm íslenskar konur slösuðust á spænsku eyjunni Tenerife á sunnudag. Tvær þeirra eru á gjörgæslu. Króna pálmatrés féll á konurnar þar sem þær sátu að snæðingi.
Sveinn H. Guðmarsson, upplýsingafulltrúi utanríkisráðuneytisins staðfestir í samtali við fréttastofu að leitað hafi verið til kjörræðismanns á Kanaríeyjum vegna slyssins. Vísir greindi fyrst frá. Slysið var í bænum San miguel da Abona á sunnudag. Haft er eftir eiginmanni einnar konunnar að fimm Íslenskar konur á fimmtugsaldri hafi setið að snæðingi fyrir utan veitingahús þegar króna pálmatrés féll fyrirvaralaust ofan á þær. Hópi íslendinga sem átti leið hjá tókst að lyfta trénu af konunum. Á meðan þær lágu slasaðar á götunni bar að garði þjófa sem stálu símum frá þremur kvennanna.
Tvær kvennanna eru alvarlega slasaðar á gjörgæsludeild og eru fjölskyldur þeirra á leið utan til að vera með þeim. Hinar þrjár slösuðust minna og eru væntanlegar hingað til lands á morgun.
Tvær íslenskar konur eru á gjörgæsludeild á Tenerife á Spáni eftir að króna af pálmatré féll á þær